Ir-Regolament tal-Kummissijoni (KE) Nru 315/96
tal-21 ta’ Frar 1996
dwar regoli dettaljati ta’ applikazzjoni għal għajnuna biex tiżdied il-produzzjoni tal-ħalib tal-baqar fid-dipartimenti Franċiżi f’pajjiżi oħra u li jemenda r-Regolament (KEE) Nru 1756/93
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3763/91 tas-16 ta’ Diċembru 1991 li jintroduċi miżuri speċifiċi f’dak li għandu x’jaqsam ma’ ċertu prodotti agrikoli għall-benefiċċju tad-dipartimenti lil hinn mill-baħar Franċiżi (1), kif l-aħħar emendat bir-Regolament (KE) Nru 2598/95 (2), u b’mod partikolari l-Artikolu 9 tiegħu,
Wara li kkunsidrat ir-Regolament tal-Kunsill (KEE) Nru 3813/92 tat-28 ta’ Diċembru 1992 dwar l-unità tal-kont u r-rati tal-kambju li għandhom ikunu applikati għall-għanijiet tal-politika agrikola komuni (3), kif l-aħħar emendata bir-Regolament (KE) Nru 150/95 (4), u b’mod partikolari l-Artikolu 6(2) tiegħu,
Billi l-Artikolu 6(1) tar-Regolament (KEE) Nru 3763/91 jipprovdi li tingħata għajnuna biex tiżdied il-produzzjoni tal-ħalib tal-baqra fid-dipartimenti Franċiżi lil hinn mill-baħar fil-limitu ta’ l-ħtiġiet tal-konsum ta’ dawn it-territorji u massimu ta’ 20,000 tunnellata kull sena; billi għandha tingħata għajnuna lil produtturi u gruppi ta’ produtturi fuq kwantitajiet imqassma lil imħaleb; billi hemm bżonn li jkunu speċifikati ċerti regoli ta’ applikazzjoni għall-miżura u biex ir-Regolament tal-Kummissjoni (KEE) Nru 1756/93 (5) ikun supplimentat, kif l-aħħar emendat bir-Regolament (KE) Nru 693/95 (6), billi tkun speċifikata r-rata ta’ kambju agrikola li għandha tintuża; filwaqt li l-ebda għajnuna ma għandha tingħata fuq ħalib xkumat użat bħala għalf għall-annimali;
Billi l-awtoritajiet li jamministraw l-għajnuna għandhom jingħataw il-poteri neċessarji biex ma jħalluwhiex tmur xi mkien ieħor barra mill-għan tagħha li żżid il-produzzjoni tal-ħalib tal-baqar fil-limitu ta’ konsum uman fil-FOD;
Billi għandhom jiġu introdotti proċeduri mill-awtoritajiet nazzjonali biex jivverifikaw li l-iskema ta’ għajnuna taħdem kif suppost; billi għandha ssir notifika lill-Kummissjoni perjodikament;
Billi r-Regolament (KE) Nru 2598/95 li jintroduċi l-għajnuna biex tiżdied il-produzzjoni tal-ħalib tal-baqar daħal fis-seħħ nhar it-12 ta’ Novembru 1995 u r-regoli għandhom jidħlu fis-seħħ fl-istess data;
Billi l-miżuri li għalihom hemm provdut b’dan ir-Regolament huma skond l-opinjoni tal-Kumitat ta’ Ġestjoni għal Ħalib u Prodotti tal-Ħalib,
ADOTTAT DAN IR-REGOLAMENT:
Artikolu 1
Għall-għanijiet ta’ dan ir-Regolament:
(a) ‘ħalib sħiħ’ għandu jkun il-prodott, mhux modifikat fil-kompożizzjoni, mogħti billi tinħaleb baqra waħda jew aktar;
(b) ‘maħleb’ għandha tkun impriża jew grupp li jixtru l-ħalib jew prodotti tal-ħalib oħra mill-produttur u li jittrattawhom, jipproċessawhom u/jew ibiegħuhom lil impriża waħda jew aktar li jittrattaw jew li jipproċessaw ħalib jew prodotti tal-ħalib oħra.
Artikolu 2
1. Għandha tingħata għajnuna fuq talba bil-miktub lill-imħaleb li jimpenjaw ruħhom li:
(a) jżommu rekords ta’ l-istokk li juru ta’ l-inqas il-kwantità mqassma kull xahar minn kull produttur u l-kwantitajiet ta’ ħalib mibjugħ mill-ġdid u/jew tal-prodotti varji tal-ħalib;
(b) jgħaddu l-kontrolli kollha meħtieġa mill-Istati Membri dwar l-eżattezza tar-rekords tal-bhejjem u il-kwalità tal-prodott.
2. Għandhom isiru applikazzjonijiet għall-għajnuna għal produzzjoni ta’ kull tliet xhur lill-awtorità kompetenti mhux aktar tard mill-aħħar ġurnata tax-xahar wara l-aħħar tal-perjodu ta’ tliet xhur fuq formola standard speċifikata mill-awtorità kompetenti li fuqha għandha tingħata ta’ l-inqas, l-informazzjoni li ġejja:
- il-kwantità ta’ ħalib imqassam minn kull produttur,
- il-kwantitajiet ta’ ħalib mibjugħa mill-ġdid jew użati f’kull prodott, inkluż ħalib xkumat għal għalf għall-annimali,
- l-isem u l-indirizz tal-maħleb,
- l-ammont ta’ għajnuna.
Applikazzjonijiet għal għajnuna għal produzzjoni matul il-perjodu 12 ta’ Novembru sa l-31 ta’ Diċembru 1995 għandhom iżda jsiru fl-istess ħin ta’ dawk għal produzzjoni fl-ewwel perjodu ta’ tliet xhur ta’ l-1996.
3. L-għajnuna għandha titħallas lill-maħleb, wara kontroll dwar l-eżattezza ta’ l-informazzjoni provduta, mhux aktar tard mill-aħħar ġurnata tat-tieni xahar ta’ wara’ l-aħħar tal-perjodu ta’ tliet xhur konċernat.
4. Il-maħleb għandu jitrasferixxi l-ammont ta’ għajnuna kollu lill-produtturi li jibbenefikaw jew gruppi ta’ produtturi mhux aktar tard mill-15-il ġurnata wara dik li fiha sarlu l-ħlas.
Artikolu 3
Ir-Repubblika Franċiża għandha tinnotifika lill-Kummissjoni mhux aktar tard mill-15 ta’ Ottubru ta’ kull sena l-kwantitajiet li fuqhom tħallset l-għajnuna fis-sena tal-ħalib ta’ qabel.
Artikolu 4
1. Ir-Repubblika Franċiża għandha tieħu kull azzjoni xierqa, b’mod partikolari permezz ta’ verifiki, biex tiżgura li għajnuna titħallas fil-fatt lil produtturi jew gruppi ta’ produtturi u ma’ tingħatax fuq ħalib xkumat għal għalf ta’ l-annimali.
2. Verifiki magħmula taħt l-Artikolu 2(1) għandhom ikunu s-suġġett ta’ rapport li jispeċifika;
- data,
- post,
- xi jkun irriżulta.
3. L-awtoritajiet kompetenti għandhom jinnotifikaw każijiet ta’ irregolarità lill-Kummissjoni fi żmien erba’ ġimgħat.
Artikolu 5
Il-punt 5 li ġej hu miżjud mal-Parti A ta’ l-Anness għal Regolament (KEE) Nru 1756/93:
"Reegolament | Ammonti kkonċernati | Ir-rata ta' konverżjoni agrikola li għandha tkun applikata |
5.(KEE) Nru 3763/91 | Għajnuna biex tiżdied il-produzzjoni tal-ħalib tal-baqra (L-Artikolu 6) | Ir-rata ta' konverżjoni agrikola applikabbli fl-ewwel jun tax-xahar tal-konsenja"." |
Artikolu 6
Dan ir-Regolament għandu jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mit-12 ta’ Novembru 1995.
Dan ir-Regolament għandu jorbot fit-totalità tiegħu u jkun applikabbli direttament fl-Istati Membri kollha.
Magħmul fi Brussel, fil-21 ta’ Frar 1996.